Document ID: 32007D0007

SKLEP EVROPSKE CENTRALNE BANKE
z dne 24. julija 2007
o pogojih za sistem TARGET2-ECB
(ECB/2007/7)
(2007/601/ES)
IZVRŠILNI ODBOR EVROPSKE CENTRALNE BANKE JE -
ob upoštevanju Pogodbe o ustanovitvi Evropske skupnosti in zlasti četrte alinee člena 105(2) Pogodbe,
ob upoštevanju Statuta Evropskega sistema centralnih bank in Evropske centralne banke ter zlasti člena 11.6 ter členov 17, 22 in 23 Statuta,
ob upoštevanju naslednjega:
(1)
Enotna denarna politika ima za posledico potrebo po plačilnih ureditvah, preko katerih se lahko operacije denarne politike med nacionalnimi centralnimi bankami (NCB) in kreditnimi institucijami izvajajo pravočasno in varno ter ki spodbujajo enotnost denarnega trga v euroobmočju.
(2)
Prvotni transevropski sistem bruto poravnave v realnem času (sistem TARGET) bo nadomeščen s sistemom TARGET2, za katerega je značilna enotna tehnična platforma, imenovana enotna skupna platforma (ESP). TARGET2 bo še naprej služil enakim temeljnim namenom kot TARGET, tj. zagotavljanju zanesljivega in učinkovitega mehanizma, delujočega na podlagi ESP, za poravnavo plačil v eurih.
(3)
Svet ECB je sprejel Smernico ECB/2007/2 z dne 26. aprila 2007 o transevropskem sistemu bruto poravnave v realnem času (TARGET2) (1).
(4)
Evropska centralna banka (ECB) bo udeležena v sistemu TARGET2, da bo v sistemu TARGET2 obdelala lastna plačila ECB in plačila njenih strank ter da bo preko sistema TARGET2 zagotavljala storitve poravnave organizacijam, ki opravljajo storitve obračuna in poravnave, vključno s subjekti, ustanovljenimi zunaj Evropskega gospodarskega prostora (EGP), pod pogojem, da so ti predmet pregleda s strani pristojnega organa in je njihov dostop do sistema TARGET2-ECB odobril Svet ECB.
(5)
ECB lahko kot stranke sprejme samo centralne banke ter evropske in mednarodne organizacije.
(6)
ECB lahko odobri posojilo čez dan v skladu s tem sklepom samo strankam, ki so evropske ali mednarodne organizacije.
(7)
Svet ECB je sklenil, da bodo pravila komponent sistema TARGET2 usklajena v največji možni meri in objavljena -
SKLENIL:
Člen 1
Področje uporabe
1. Sistem TARGET2-ECB lahko samo:
(a)
obdela lastna plačila ECB;
(b)
obdela plačila strank ECB; in
(c)
zagotavlja storitve poravnave organizacijam, ki opravljajo storitve obračuna in poravnave, vključno s subjekti, ustanovljenimi zunaj EGP, pod pogojem, da so ti predmet pregleda s strani pristojnega organa in je njihov dostop do sistema TARGET2-ECB odobril Svet ECB.
2. ECB lahko kot stranke sprejme samo centralne banke ter evropske in mednarodne organizacije.
Člen 2
Posojilo čez dan
1. ECB lahko odobri posojilo čez dan samo strankam, ki so evropske ali mednarodne organizacije, preko prekoračitev na računu(-ih) takih strank. Prekoračitve ne smejo v nobenem trenutku dneva preseči zneska, opredeljenega v dogovoru s stranko za vsakega od računov. Posojilo čez dan, ki ga odobri ECB, ostane omejeno na zadevni dan in ga ni mogoče podaljšati v posojilo čez noč.
2. Vsaka odobritev posojila čez dan s strani ECB se izvede v skladu s pravili o zagotavljanju posojila čez dan, določenimi v Prilogi III k Smernici ECB/2007/2.
Člen 3
Pogoji za sistem TARGET2-ECB
Pogoji za sistem TARGET2-ECB so vsebovani v Prilogi k temu sklepu.
Člen 4
Začetek veljavnosti
1. Ta sklep začne veljati 19. maja 2008.
2. Sklep ECB/1999/NP3 z dne 16. marca 1999 o plačilnem mehanizmu Evropske centralne banke in Sklep ECB/2003/NP2 z dne 28. januarja 2003 o spremembi Sklepa ECB/1999/NP3 o plačilnem mehanizmu Evropske centralne banke se razveljavita z veljavnostjo od dneva začetka veljavnosti tega sklepa, sklicevanja na sklepa ECB/1999/NP3 in ECB/2003/NP2 pa se štejejo kot sklicevanja na ta sklep.
V Frankfurtu na Majni, 24. julija 2007

Labels: 2
15